cometadata/datacite-titles-descriptions-related-identifiers huggingface dataset:
DOI: 10.14457/cu.the.2014.1273
title: ข้อต่อสู้ของรัฐเรื่องการทุจริตในการอนุญาโตตุลาการระหว่างประเทศเรื่องการลงทุน

description: ปัจจุบันสังคมโลกให้ความสำคัญต่อการป้องกันและปราบปรามการทุจริตในการลงทุนระหว่างประเทศ ในจัดการกับปัญหาการทุจริตในการลงทุนระหว่างประเทศ ตัวการต่างๆ ได้จัดทำตราสารระหว่างประเทศ เพื่อนำมาใช้เป็นเครื่องมือในการป้องกันและปราบปรามการทุจริตในการลงทุนระหว่างประเทศให้เป็นไปในทิศทางเดียวกัน นอกจากนั้น ในการอนุญาโตตุลาการระหว่างรัฐและนักลงทุนภายใต้ความตกลงระหว่างประเทศว่าด้วยการลงทุน ปัจจุบันมีแนวโน้มว่ารัฐมักหยิบยกประเด็นเรื่องพฤติกรรมการทุจริตของนักลงทุนขึ้นมาใช้เป็นข้อต่อสู้ในการระงับข้อพิพาทระหว่างรัฐและนักลงทุน เพื่อปฏิเสธการให้ความคุ้มครองแก่นักลงทุนที่มีพฤติกรรมการทุจริต เนื่องจากความตกลงระหว่างประเทศว่าด้วยการลงทุนมุ่งให้ความคุ้มครองแก่นักลงทุนเป็นสำคัญ และมีแนวคิดมาแต่เดิมว่าเป็นกระบวนการทางอนุญาโตตุลาการระหว่างประเทศเป็นการระงับข้อพิพาทโดยเอกชนและเป็นกระบวนการที่มีวัตถุประสงค์เพื่อหาข้อยุติเฉพาะกรณี ตลอดจนจากแนวคำตัดสินของคณะอนุญาโตตุลาการในประเด็นเรื่องการทุจริตที่ยังไม่ชัดเจน จึงทำให้เกิดปัญหาว่า คณะอนุญาโตตุลาการจะสามารถพิจารณาข้อต่อสู้ได้หรือไม่ และหากนำมาพิจารณาจะพิจารณาได้บนฐานทางกฎหมายใด ดังนั้น เพื่อให้ได้คำตอบต่อปัญหาดังกล่าว ผู้วิจัยจึงศึกษาอำนาจและบทบาทหน้าที่ของอนุญาโตตุลาการต่อการปราบปรามการทุจริตในการลงทุนระหว่างประเทศ ตลอดจนศึกษาแนวคำตัดสินของอนุญาโตตุลาการในคดีที่เกี่ยวข้องกับพฤติกรรมการทุจริตของนักลงทุน เพื่อพิจารณาฐานทางกฎหมายที่เหมาะสมในการนำพฤติกรรมการทุจริตของนักลงทุนเข้ามาพิจารณาโดยอนุญาโตตุลาการ จากการศึกษาพบว่าอนุญาโตตุลาการมีบทบาทในการปราบปรามการทุจริตได้ ด้วยการนำพฤติกรรมการทุจริตของนักลงทุนเข้ามาพิจารณาโดยอาศัยฐานทางกฎหมายต่างๆ ได้แก่ การรับข้อพิพาทไว้พิจารณา การเลือกกฎหมายและการปรับใช้กฎหมายกับข้อเท็จจริงของคดี ตลอดจนการกำหนดค่าเสียหาย การศึกษานี้เป็นประโยชน์แก่ภาครัฐเพื่อใช้เป็นแนวทางในการการเจรจาความตกลงระหว่างประเทศว่าด้วยการลงทุนและในการต่อสู้คดีระหว่างประเทศกับนักลงทุนต่างชาติ ประกอบกับเป็นแนวทางแก่นักลงทุนสำหรับการปฏิบัติตนในการเข้าไปลงทุนในต่างประเทศอีกด้วย
DOI: 10.14457/cu.the.2014.1274
title: บทบาทของคำวินิจฉัยของคณะอนุญาโตตุลาการระหว่างประเทศและคำพิพากษาของศาลระหว่างประเทศในการคุ้มครองสิ่งแวดล้อมของแม่น้ำระหว่างประเทศ

description: คำวินิจฉัยของคณะอนุญาโตตุลาการระหว่างประเทศและคำพิพากษาของศาลระหว่างประเทศ มีฐานะเป็นสิ่งที่ช่วยในการกำหนดหลักกฎหมาย โดยมิใช่แหล่งที่มาโดยตรงของกฎหมาย อีกทั้งคำวินิจฉัยหรือคำพิพากษาในคดีก่อนหน้าไม่ได้มีผลผูกพันให้คณะอนุญาโตตุลาการระหว่างประเทศหรือศาลระหว่างประเทศต้องยึดตามแนวทางในคดีก่อนหน้า แม่น้ำระหว่างประเทศเป็นทรัพยากรที่รัฐริมน้ำมีการแสวงหาประโยชน์โดยยึดหลักอำนาจอธิปไตยเหนือดินแดน ซึ่งก่อให้เกิดผลกระทบต่อสิ่งแวดล้อมในลักษณะข้ามเขตแดนต่อทั้งรัฐริมน้ำอื่น และพื้นที่ส่วนรวมของโลก แม้ว่าปัจจุบันมีกฎหมายจารีตประเพณีที่ควบคุมการใช้แม่น้ำระหว่างประเทศในลักษณะที่มิใช่เพื่อการเดินเรือ แต่หลักกฎหมายที่สามารถนำมาใช้บังคับเกี่ยวกับสิทธิหน้าที่ของรัฐริมน้ำหรือคุ้มครองสิ่งแวดล้อมของแม่น้ำระหว่างประเทศยังมีความไม่ชัดเจนทั้งในด้านสถานะและเนื้อหา จากการศึกษาพบว่า คำวินิจฉัยของคณะอนุญาโตตุลาการและคำพิพากษาของศาลระหว่างประเทศมีบทบาทในการบ่งชี้และยืนยันหลักกฎหมายระหว่างประเทศ สร้างความชัดเจนให้กับหลักกฎหมายระหว่างประเทศ และพัฒนากฎหมายระหว่างประเทศซึ่งมีผลเป็นการคุ้มครองสิ่งแวดล้อมของแม่น้ำระหว่างประเทศ
DOI: 10.14457/cu.the.2014.1275
title: การปรับใช้หลักการป้องกันล่วงหน้าในกฎหมายสิ่งแวดล้อมระหว่างประเทศร่วมกับหลักความได้สัดส่วนในกฎหมายมนุษยธรรมระหว่างประเทศเพื่อคุ้มครองสิ่งแวดล้อมในภาวะข้อพิพาททางอาวุธ

description: หนึ่งในสาเหตุหลักของความเสียหายต่อสิ่งแวดล้อมในสถานการณ์การขัดกันทางอาวุธคือการมีช่องโหว่หลักความได้สัดส่วนในกฎหมายมนุษยธรรมระหว่างซึ่งเป็นหลักการสำคัญที่เกี่ยวข้องกับการคุ้มครองสิ่งแวดล้อมในสถานการณ์การขัดกันทางอาวุธมากที่สุด จริงอยู่ที่หลักความได้สัดส่วนได้เข้ามาจำกัดและควบคุมการโจมตีที่จะส่งผลต่อสิ่งแวดล้อมซึ่งถือเป็นพลเรือนในสถานการณ์การขัดกันทางอาวุธ แต่ภายใต้การดังกล่าวอยู่ภายใต้วัตถุประสงค์หลักของหลักความได้สัดส่วนคือการจำกัดสิทธิของรัฐในการโจมตีเป้าหมายทางการทหาร อาจกล่าวในอีกนัยหนึ่งคือเรื่องการทหารเป็นลำดับหลัก เรื่องการคุ้มครองสิ่งแวดล้อมเป็นลำดับรอง ด้วยเหตุนี้จึงจำเป็นต้องหาหลักการที่ให้ความสำคัญกับการคุ้มครองสิ่งแวดล้อมเป็นหลัก แต่ในขณะเดียวกันก็สามารถนำหลักการดังกล่าวมาใช้ร่วมกับหลักความได้สัดส่วนในกฎหมายมนุษยธรรมระหว่างประเทศได้ ซึ่งก็คือหลักการป้องกันล่วงหน้าในกฎหมายสิ่งแวดล้อมระหว่างประเทศ งานวิจัยนี้มุ่งศึกษาถึงความเป็นไปได้ที่จะนำหลักการป้องกันล่วงหน้าในกฎหมายสิ่งแวดล้อมระหว่างประเทศมาร่วมปรับใช้กับหลักความได้สัดส่วนในกฎหมายมนุษยธรรมระหว่างประเทศมาคุ้มครองสิ่งแวดล้อมในสถานการณ์การขัดกันทางอาวุธ ซึ่งจากการศึกษาทำให้ทราบว่า สามารถที่จะนำหลักทั้งสองมาร่วมปรับใช้เพื่อคุ้มครองสิ่งแวดล้อมในสถานการณ์การขัดกันทางอาวุธได้ เนื่องจากทั้งสองหลักมีจุดเกาะเกี่ยวกันคือทั้งสองหลักมีวัตถุประสงค์ในการรักษาผลประโยชน์ของรัฐ โดยสะท้อนเรื่องความมั่นคงของรัฐ ระดับความรุนแรงและอันตรายของผลลัพธ์ที่เกิดขึ้นในระดับที่ใกล้เคียงกัน นอกจากนี้ หลักการป้องกันล่วงหน้ายังพัฒนาให้ทันกระแสโลกโดยมีการนำปัจจัยที่เกี่ยวข้องในเรื่องการคุ้มครองสิ่งแวดล้อมมาร่วมพิจารณา ไม่ว่าจะเป็นเรื่องการพัฒนาที่ยั่งยืน การมีบรรทัดฐานปฏิบัติเดียวกัน และการมีกลไกเรื่องต้นทุนและการใช้เทคโนโลยีที่เหมาะสม
DOI: 10.14457/cu.the.2014.1276
title: ผลทางกฎหมายของการไม่ชำระหนี้เงิน

description: เนื่องจากหนี้เงินมีลักษณะเฉพาะที่แตกต่างจากหนี้ประเภทอื่น ทั้งหนี้เงินยังอาจเกิดขึ้นได้หลายลักษณะ กฎหมายจึงกำหนดเหตุและผลของการไม่ชำระหนี้เงินไว้แตกต่างกันออกไป และบางกรณีคู่สัญญายังได้ตกลงทำสัญญากำหนดเหตุและผลของการผิดนัดชำระหนี้เงินไว้โดยเฉพาะแตกต่างจากที่กฎหมายกำหนด วิทยานิพนธ์ฉบับนี้ได้ศึกษาผลทางกฎหมายของการไม่ชำระหนี้เงินโดยมุ่งศึกษาถึงดอกเบี้ยและผลของกฎหมายที่เกี่ยวข้อง โดยผู้เขียนได้ศึกษากฎหมายของประเทศสหพันธ์สาธารณรัฐเยอรมนีและกฎหมายของประเทศอังกฤษเป็นตัวอย่าง จากการศึกษานั้นพบปัญหาการปรับใช้กฎหมายไม่สอดคล้องกัน ทั้งกรณีการปรับใช้กฎหมายที่เกี่ยวกับหลักกฎหมายการไม่ชำระหนี้เงินโดยตรง เช่น การที่เจ้าหนี้รับชำระหนี้หลังกำหนดเวลาชำระหนี้ตามวันแห่งปฏิทินโดยไม่ถือกำหนดเวลาชำระหนี้เป็นสาระสำคัญ การเรียกค่าใช้จ่ายในการทวงถามและการฟ้องคดี และกรณีการปรับใช้กฎหมายที่มีความเกี่ยวโยงกับกฎหมายลักษณะอื่น เช่น อายุความของดอกเบี้ยผิดนัด การเรียกดอกเบี้ยผิดนัดในกรณีที่มีการทำละเมิด และการเตือนด้วยการฟ้องคดี นอกจากนี้ กรณีที่มีข้อสัญญากำหนดเหตุและผลของการผิดนัดชำระหนี้เงินยังพบปัญหาเกี่ยวกับผลและสภาพบังคับของสัญญา เช่น ปัญหาการใช้บังคับสัญญาในข้อสัญญาเช่าซื้อซึ่งกำหนดให้ผู้ให้เช่าซื้อผิดนัด ชำระหนี้งวดใดงวดหนึ่งแล้วผู้ให้เช่าซื้อเลิกสัญญาได้ทันที ปัญหาความเป็นธรรมของสัญญาในกรณีสัญญากำหนดผลของการผิดนัดชำระหนี้เงิน ปัญหาการปรับใช้สัญญาในกรณีที่ศาลมีคำวินิจฉัยว่าเฉพาะแต่ดอกเบี้ยผิดนัด ส่วนที่เกินกว่าอัตราดอกเบี้ยที่เจ้าหนี้มีสิทธิได้รับก่อนผิดนัดเท่านั้นที่เป็นเบี้ยปรับ ดังนั้น ผู้เขียนจึงเสนอแนวทางแก้ปัญหา ดังต่อไปนี้ คือ แนวทางปรับใช้กฎหมายและสัญญานั้นจะต้องพิจารณาจากหลักการผิดนัดชำระหนี้เป็นสำคัญ โดยคำนึงถึงเจตนาของคู่สัญญาประกอบกับหลักสุจริตและการตีความให้เป็นคุณแก่ฝ่ายลูกหนี้ และหลักตามกฎหมายว่าด้วยข้อสัญญาที่ไม่เป็นธรรม สำหรับแนวทางสำหรับปรับปรุงกฎหมายนั้น เห็นควรเสนอให้เจ้าหนี้ซึ่งเตือนลูกหนี้ต้องกำหนดเวลาให้ลูกหนี้ชำระหนี้ในคำเตือน รวมทั้ง ปรับปรุงกฎหมายเกี่ยวกับการผิดนัดชำระหนี้เงินระหว่างหนี้ของผู้ประกอบธุรกิจและหนี้ของบุคคลธรรมดาให้มีความเป็นระบบมากยิ่งขึ้น
DOI: 10.15468/wwqrck
title: Fifteen new species of Liphanthus Reed (Hymenoptera: Andrenidae) with two submarginal cells

description: This dataset contains the digitized treatments in Plazi based on the original journal article Sharifi, Negar Mir, Graham, Liam, Packer, Laurence (2019): Fifteen new species of Liphanthus Reed (Hymenoptera: Andrenidae) with two submarginal cells. Zootaxa 4645 (1): 1-80, DOI: https://doi.org/10.11646/zootaxa.4645.1.1
DOI: 10.14457/cu.the.2014.1277
title: การตรวจสอบและถ่วงดุลการแสวงหาพยานหลักฐาน : ศึกษากรณีการปฏิบัติการอำพรางของเจ้าหน้าที่ตำรวจตามพระราชบัญญัติวิธีพิจารณาคดียาเสพติด พ.ศ. 2550

description: วิทยานิพนธ์ฉบับนี้มีวัตถุประสงค์เพื่อศึกษาพระราชบัญญัติวิธีพิจารณาคดียาเสพติด พ.ศ. 2550 มาตรา 7 ที่กำหนดหลักเกณฑ์การปฏิบัติการอำพรางซึ่งเป็นเทคนิคการสืบสวนพิเศษที่มีข้อโต้แย้งมากอย่างหนึ่ง โดยกำหนดให้มีการใช้ระบบขออนุญาตก่อนการปฏิบัติการอำพรางต่อผู้บังคับบัญชาของเจ้าพนักงานตามพระราชบัญญัติดังกล่าวซึ่งเป็นการตรวจสอบควบคุมภายในองค์กรเท่านั้นเป็นหลักเกณฑ์ในการตรวจสอบควบคุมการปฏิบัติการอำพราง โดยจะศึกษาเฉพาะกรณีการปฏิบัติการอำพรางของเจ้าหน้าที่ตำรวจ จากการศึกษาพบว่าหลักเกณฑ์การตรวจสอบควบคุมการปฏิบัติการอำพรางตามพระราชบัญญัติวิธีพิจารณาคดียาเสพติด พ.ศ. 2550 มาตรา 7 ประกอบกฎกระทรวงว่าด้วยการปฏิบัติการอำพรางเพื่อการสืบสวนความผิดตามกฎหมายเกี่ยวกับยาเสพติด พ.ศ. 2555 มีหลักเกณฑ์การตรวจสอบควบคุมที่ขาดความชัดเจนหลายประการ โดยในแง่การตรวจสอบควบคุมเชิงเนื้อหาซึ่งเป็นเรื่องขอบเขตของการปฏิบัติการอำพราง กฎหมายดังกล่าวมิได้กำหนดนิยาม ประเภท วิธีการ ระยะเวลา และความคุ้มครองเจ้าหน้าที่อำพรางในความรับผิดที่อาจเกิดขึ้นให้ชัดเจน ตลอดจนมิได้มีหลักเกณฑ์ที่คำนึงถึงการคุ้มครองสิทธิเสรีภาพประชาชนมากนักโดยเฉพาะการที่พระราชบัญญัติดังกล่าวกำหนดให้รายละเอียดของหลักเกณฑ์ส่วนใหญ่เป็นไปตามกฎกระทรวงดังกล่าวกำหนด พระราชบัญญัติดังกล่าวกำหนดมาตรฐานการคุ้มครองสิทธิประชาชนจากความเสี่ยงของการปฏิบัติการอำพรางเพียงเล็กน้อยเท่านั้น ขณะที่อเมริกามีรายละเอียดที่ชัดเจน ส่วนเยอรมนีมีการกำหนดหลักเกณฑ์ที่สำคัญไว้ในประมวลกฎหมาย ส่วนในแง่การตรวจสอบควบคุมเชิงกระบวนการที่ใช้ระบบขออนุญาตการปฏิบัติการอำพรางก่อนการดำเนินการใกล้เคียงกับอเมริกา เยอรมนี อิตาลี แต่ก็เป็นเพียงการตรวจสอบควบคุมภายในเท่านั้น ซึ่งแตกต่างจากประเทศต่างๆดังกล่าวที่มีกลไกการตรวจสอบควบคุมจากภายนอกด้วย จึงเสนอแนะให้มีการปรับปรุงแก้ไขหลักเกณฑ์การตรวจสอบควบคุมการปฏิบัติการอำพรางตามพระราชบัญญัติและกฎกระทรวงดังกล่าวทั้งในเชิงเนื้อหาให้ชัดเจนยิ่งขึ้น และในเชิงกระบวนการโดยเพิ่มการตรวจสอบควบคุมจากองค์กรภายนอกโดยอัยการให้มากขึ้นในลักษณะของการตรวจสอบถ่วงดุล
DOI: 10.14457/cu.the.2014.1278
title: ผลกระทบของกฎระเบียบสหภาพยุโรปว่าด้วยไม้และผลิตภัณฑ์ไม้ [EU Timber Regulation (995/2010)] ต่อกฎหมายของประเทศไทย

description: การศึกษาวิจัยในครั้งนี้มีวัตถุประสงค์เพื่อจะทราบว่าพันธกรณีตามความตกลงการเป็นหุ้นส่วนด้วยความสมัครใจ (Voluntary Partnership Agreement: VPA) ภายใต้กฎระเบียบสหภาพยุโรปว่าด้วยไม้และผลิตภัณฑ์ไม้ [EU Timber Regulation (995/2010)] ส่งผลให้ต้องมีการแก้ไขปรับปรุงกฎหมายไทยที่เกี่ยวกับการกำกับดูแลการทำไม้และผลิตภัณฑ์ไม้หรือไม่ ในการศึกษาวิจัย ผู้เขียนได้อธิบายถึงหลักกฎหมายระหว่างประเทศที่เกี่ยวข้องกับการคุ้มครองสิ่งแวดล้อมกับมาตรการทางการค้าภายใต้ WTO หลักการสำคัญตาม EUTR และหลักการสำคัญภายใต้พันธกรณีตาม VPA จากการศึกษาดังกล่าวสรุปได้ว่า แม้ว่า EUTR จะเป็นมาตรการฝ่ายเดียวทางการค้าที่ขัดกับหลักการของ WTO ก็ตาม แต่เนื่องจาก EUTR เป็นมาตรการที่ก่อให้เกิดภาระและความเสี่ยง ต่อผู้ประกอบการไทยที่ส่งออกไม้และผลิตภัณฑ์ไม้ไปยังสหภาพยุโรป ดังนั้น ประเทศไทยจึงควร เข้าทำ VPA เพื่อผลประโยชน์ต่อผู้ประกอบการไทย และเพื่อการพัฒนากฎหมายของไทยที่เกี่ยวข้อง กับการกำกับดูแลการทำไม้ อันจะทำให้การอนุรักษ์ทรัพยากรป่าไม้ของไทยมีประสิทธิภาพมากยิ่งขึ้น ในกรณีที่ประเทศไทยเข้าทำ VPA กับสหภาพยุโรป ประเทศไทยจะต้องปฏิบัติตามพันธกรณีตาม VPA โดยพันธกรณีที่สำคัญคือ การจัดตั้งระบบประกันความถูกต้องตามกฎหมาย ของไม้ เพื่อใช้สำหรับการตรวจสอบความถูกต้องตามกฎหมายของไม้ตลอดทั้งห่วงโซ่อุปทาน ทั้งนี้ หากกฎหมายไทยมีช่องว่าง มีความขัดกัน หรือมีความไม่เสมอกันของกฎหมายที่กำกับดูแลการทำไม้ ประเทศไทยจะต้องดำเนินการแก้ไขปรับปรุงกฎหมายเพื่อแก้ไขข้อบกพร่องดังกล่าว จากการศึกษาวิจัยนี้ พบว่ากฎหมายไทยต้องมีการแก้ไขปรับปรุงในเรื่องการให้อำนาจ กรมป่าไม้ในการทำธุรกรรมอิเล็กทรอนิกส์เพื่อรองรับระบบการตรวจสอบความถูกต้องตามกฎหมายของไม้นำเข้า การจัดตั้งองค์กรที่มีอำนาจรับรองแหล่งที่มาของไม้สำหรับไม้บางชนิดที่ยังไม่มีกฎหมายกำกับดูแล การปรับปรุงกฎหมายซึ่งกำกับดูแลด้านการแบ่งปันผลประโยชน์อย่างเป็นธรรม และการจัดตั้งระบบการออกใบอนุญาต FLEGT
DOI: 10.14457/cu.the.2014.1279
title: บทบาทของสถาพร สนทอง กับวงการนาฏยศิลป์ไทย

description: วิทยานิพนธ์เรื่อง บทบาทของสถาพร สนทอง กับวงการนาฏยศิลป์ไทย มีวัตถุประสงค์เพื่อศึกษาบทบาทและความสำคัญของสถาพร สนทอง ที่มีต่อวงการนาฏยศิลป์ไทยใน 5 บทบาท ได้แก่ นาฏยศิลปิน นักนาฏยประดิษฐ์ ผู้ถ่ายทอดองค์ความรู้ ผู้บริหารหน่วยงานทางนาฏยศิลป์ไทย และนักวิชาการ ผู้ทรงคุณวุฒิ โดยใช้วิธีการดำเนินการวิจัยจากการศึกษาวรรณกรรมที่เกี่ยวข้อง เอกสาร สูจิบัตร การสังเกตการณ์การแสดง ตลอดจนการสัมภาษณ์บุคคลที่เคยเกี่ยวข้องกับสถาพร สนทอง ในบทบาทต่าง ๆ ผลการวิจัยพบว่า สถาพร สนทอง เป็นผู้ที่มีบทบาทกับวงการนาฏยศิลป์ไทยเป็นอย่างยิ่ง บทบาทในฐานะนาฏยศิลปิน เป็นนาฏยศิลปินตัวนางที่มากความสามารถ ได้รับการถ่ายทอดกระบวนท่ารำจากบรมครูหลายท่าน มีความเจนจัด สามารถเข้าถึงบทบาท ถ่ายทอดอารมณ์สู่ผู้ชมได้ดี จนได้รับคัดเลือกให้แสดงบทบาทนางอั้วสิม จากละครพันทางเรื่องพญาผานอง เป็นคนแรกของกรมศิลปากร บทบาทในฐานะนักนาฏยประดิษฐ์ เป็นผู้บุกเบิกสร้างสรรค์นาฏยประดิษฐ์รูปแบบใหม่ของกองการสังคีต กรมศิลปากร ซึ่งไม่เคยมีใครกล้าทำมาก่อน โดดเด่นเป็นเอกลักษณ์เฉพาะตัว โดยมีหลักการ คือ 1) กำหนดแนวคิด 2) เลือกสรรและประดิษฐ์ท่ารำ 3) เลือกสรรเพลง ดนตรี 4) จัดระยะ สัดส่วน ระดับ มิติ ทิศทางการเคลื่อนไหวให้เหมาะสมกับพื้นที่ 5) การถ่ายทอดอารมณ์ความรู้สึกระหว่างผู้แสดงและผู้ชม 6) เลือกสรรเครื่องแต่งกาย บทบาทในฐานะผู้ถ่ายทอดองค์ความรู้ทางนาฏยศิลป์ไทย เป็นผู้ที่ได้รับการถ่ายทอดองค์ความรู้จากบรมครูหลาย ๆ ท่าน โดยเฉพาะอย่างยิ่ง จากท่านผู้หญิงแผ้ว สนิทวงศ์เสนี ในเรื่องกระบวนการคิด วิธีการสร้างนาฏยประดิษฐ์ เทคนิคการรำ ศิลปะในการวิจารณ์ ทำให้มีรสนิยมดีในการสร้างงาน มีสไตล์ที่โก้เก๋ โดดเด่นและแตกต่าง ซึ่งองค์ความรู้เหล่านั้น ถูกนำไปพัฒนาและต่อยอดให้กับนาฏยศิลปินรุ่นใหม่ บทบาทในฐานะผู้บริหารหน่วยงานทางนาฏยศิลป์ไทย นับเป็นบทบาทที่มีความโดดเด่นที่สุดของสถาพร สนทอง เป็นผู้บริหารหญิงที่มีความเด็ดขาด กล้าหาญ เก่ง มีวิสัยทัศน์ นำพาองค์กรไปสู่ความสำเร็จ มีภาวะผู้นำที่ดี ยุติธรรม แก้ปัญหาเฉพาะได้ดี ใฝ่หาความรู้พัฒนาตนเอง ปฏิบัติงานเชิงรุก นำพานาฏยศิลป์ไทยไปสู่สากล โดยเฉพาะอย่างยิ่งในกลุ่มประเทศอาเซียน บทบาทในฐานะนักวิชาการ ผู้ทรงคุณวุฒิ เป็นนาฏยศิลปินที่มากความสามารถ มีความรู้แตกฉาน สร้างผลงานที่แตกต่างและมีเอกลักษณ์ ด้วยประสบการณ์ที่สั่งสมบ่มเพาะเป็นเวลานาน จึงเป็นผู้ที่อุดมไปด้วยองค์ความรู้ในศาสตร์หลาย ๆ แขนง ได้เผยแพร่ในรูปแบบของการสอน การบรรยาย การถ่ายทอดสู่นิสิต นักศึกษา เป็นต้นแบบการทำงานให้กับนาฏยศิลปิน นักนาฏยประดิษฐ์รุ่นหลัง ได้นำองค์ความรู้ไปต่อยอด และปรับใช้ในการสร้างสรรค์ผลงานที่ดีออกมาสู่สังคมอย่างมากมาย
DOI: 10.14457/cu.the.2014.1280
title: วาทกรรมของขบวนการเคลื่อนไหวทางสังคม : ศึกษากรณีขบวนการคัดค้านโครงการท่าเรือ อำเภอท่าศาลา จังหวัดนครศรีธรรมราช

description: วิทยานิพนธ์ฉบับนี้มีวัตถุประสงค์เพื่อทำความเข้าใจขบวนการคัดค้านโครงการท่าเรือในอำเภอท่าศาลา จังหวัดนครศรีธรรมราช ทั้งในด้านการประกอบสร้างของขบวนการ และวาทกรรมและปฏิบัติการทางวาทกรรมที่ขบวนการใช้ การอธิบายการประกอบสร้างของขบวนการใช้แนวคิดขบวนการทางสังคมรูปแบบใหม่และทฤษฎีระดมทรัพยากร ส่วนวาทกรรมและปฏิบัติการทางวาทกรรมของขบวนการอาศัยการวิเคราะห์วาทกรรม โดยใช้ข้อมูลปฐมภูมิและทุติยภูมิที่เกี่ยวข้องกับโครงการท่าเรือและขบวนการคัดค้าน รวมไปถึงการสัมภาษณ์ผู้ให้ข้อมูลหลักที่เกี่ยวข้องกับขบวนการ ผลการศึกษาพบว่า ขบวนการเริ่มต้นจากปัญญาชนท้องถิ่นเชื่อมโยงกับปัญญาชนอิสระ กลุ่มประมงพื้นบ้านในพื้นที่และพื้นที่ใกล้เคียง ผู้นำการเมืองท้องถิ่น รวมถึงเครือข่ายพันธมิตรทั้งในพื้นที่และในพื้นที่ที่อยู่ห่างไกลซึ่งมีความวิตกกังวลเรื่องผลกระทบทางสิ่งแวดล้อมและสุขภาพของโครงการ เป็นที่น่าสนใจว่า ขบวนการมีจำนวนสมาชิกและได้รับการสนับสนุนมากขึ้นหลังจากขบวนการยึดโยงกับขบวนการต่อต้านโรงไฟฟ้าถ่านหินในพื้นที่ใกล้เคียง ทำให้ขบวนการได้รับการสนับสนุนอย่างกว้างขวางและมีพลังในการเคลื่อนไหวมากขึ้น นอกจากนี้ ปฏิบัติการทางวาทกรรมของขบวนการมีส่วนสำคัญอย่างยิ่งในการระดมการสนับสนุน พบว่า ขบวนการใช้วาทกรรมหลัก 3 เรื่อง ได้แก่ วาทกรรมเกี่ยวกับนิคมอุตสาหกรรม วาทกรรมว่าด้วยผลกระทบทางลบของโครงการและการดำเนินงานทางลบในอดีตของบริษัทเจ้าของโครงการ และวาทกรรมที่เกี่ยวข้องกับการขาดธรรมาภิบาลในการดำเนินงานของโครงการ ในเรื่องนี้ วาทกรรมทะเลร้างถูกสร้างขึ้นเป็นเครื่องมือในการลดความชอบธรรมของรายงานการวิเคราะห์ผลกระทบสิ่งแวดล้อมของโครงการ และต่อมามีการสร้างวาทกรรมอ่าวทองคำ ซึ่งจำเป็นต้องมีการปกป้องความมั่นคงทางอาหารเพื่อช่วงชิงความหมาย ปฏิบัติการทางวาทกรรมของโครงการมีหลายรูปแบบ ได้แก่ การตีความใหม่และผลิตซ้ำความหมายใหม่ๆ เพื่อลดความชอบธรรมของวาทกรรมดั้งเดิม ปฏิบัติการเชิงสัญลักษณ์เพื่อใช้ในการสร้างสำนึกร่วมของสาธารณะ รวมไปถึงการระดมการสนับสนุนจากขบวนการต่อต้านโรงไฟฟ้าถ่านหินด้วย ผลของปฏิบัติการทางวาทกรรมดังกล่าว ไม่เพียงแต่ส่งผลต่อความสำเร็จของขบวนการในการระดมการสนับสนุนและทรัพยากรมากขึ้นเท่านั้น แต่ยังรวมถึงการยกระดับสถานะของขบวนการในฐานะผู้แต่งในสนามวาทกรรมด้วย
DOI: 10.14457/cu.the.2014.1281
title: การป้องกันยาเสพติดในเยาวชนกลุ่มเสี่ยงนอกสถานศึกษา : กรณีศึกษาโครงการเยาวชนอาสาพลังแผ่นดิน ตำบลตะพง อำเภอเมือง จังหวัดระยอง

description: การศึกษาวิจัยครั้งนี้ มีวัตถุประสงค์เพื่อศึกษา 1) การป้องกันยาเสพติดในเยาวชนกลุ่มเสี่ยงนอกสถานศึกษา 2) ผลของการป้องกันยาเสพติดในเยาวชนกลุ่มเสี่ยงนอกสถานศึกษา โดยใช้วิธีการวิจัยเชิงคุณภาพ ได้แก่ การสังเกตแบบไม่มีส่วนร่วม การสำรวจความคิดเห็นโดยใช้แบบสอบถาม การสัมภาษณ์เชิงลึกและการสนทนากลุ่ม โดยเก็บรวบรวมข้อมูลจากกลุ่มเยาวชนกลุ่มเสี่ยงนอกสถานศึกษา ผู้นำชุมชน เจ้าหน้าที่ ผู้ปกครองของเยาวชนและประชาชน ตำบลตะพง อำเภอเมือง จังหวัดระยอง ผลการศึกษา พบว่า 1) การป้องกันปัญหายาเสพติดในเยาวชนกลุ่มเสี่ยงนอกสถานศึกษาในพื้นที่ตำบลตะพง อำเภอเมือง จังหวัดระยอง เป็นการดำเนินกิจกรรมโดยใช้แนวทางหรือวิธีการปรับเปลี่ยนพฤติกรรมจากการสร้างการเห็นคุณค่าในตนเองและการนำเอา “เครื่องแบบ” เป็นเครื่องมือในการสร้างแรงจูงใจเพื่อการปรับเปลี่ยนตนเอง 2) เยาวชนกลุ่มเสี่ยงนอกสถานศึกษาเห็นคุณค่าในตนเองปรับเปลี่ยนพฤติกรรมไปในทางที่ดีขึ้น จนเป็นที่ยอมรับของครอบครัวและชุมชน ดังนั้นการป้องกันปัญหายาเสพติดในเยาวชนกลุ่มเสี่ยงนอกสถานศึกษาเพื่อให้เกิดความยั่งยืนควรเป็นกิจกรรมที่เกิดขึ้นจากการมีส่วนร่วมและบูรณาการทำงานร่วมกันของทุกภาคส่วน
DOI: 10.15468/51rjex
title: Revision of the genus Zeugophora (Coleoptera, Megalopodidae, Zeugophorinae) in Japan

description: This dataset contains the digitized treatments in Plazi based on the original journal article Takemoto, Takuya (2019): Revision of the genus Zeugophora (Coleoptera, Megalopodidae, Zeugophorinae) in Japan. Zootaxa 4644 (1): 1-62, DOI: https://doi.org/10.11646/zootaxa.4644.1.1
DOI: 10.14457/cu.the.2014.1282
title: ผลของการเติมของทิ้งอุตสาหกรรมการเกษตรต่อการกักเก็บคาร์บอนในดินและผลผลิตของปาล์มน้ำมัน

description: การศึกษาผลของของทิ้งอุตสาหกรรมการเกษตรต่อการกักเก็บคาร์บอนในดินและผลผลิตของปาล์มน้ำมัน ในช่วงอายุ 6-7 ปี ณ ศูนย์วิจัยปาล์มน้ำมันสุราษฎร์ธานี วางแผนการทดลองแบบสุ่มบล็อคสมบูรณ์ (RCBD) 4 ซ้ำ มี 6 ตำรับทดลอง ประกอบด้วย ดินเดิมไม่เติมสิ่งทดลอง การเติมปุ๋ยเคมี และการเติมของทิ้งอุตสาหกรรมการเกษตร (กากขี้แป้ง กากตะกอนน้ำเสีย เส้นใยปาล์มน้ำมันและขี้เถ้าปาล์มน้ำมัน) อัตรา 15 กิโลกรัม/ต้น หนึ่งหน่วยทดลองคือ ต้นปาล์มน้ำมันพันธุ์เทเนอรา จำนวน 9 ต้น ผลการศึกษาพบว่า การเติมของทิ้งอุตสาหกรรมการเกษตรลงดินด้วยสัดส่วนต่างๆ อัตรา 15 กิโลกรัม/ต้น ส่งผลให้ดินกักเก็บคาร์บอนในรูปอินทรีย์คาร์บอน 0.75-0.89% มีปริมาณธาตุไนโตรเจน ฟอสฟอรัสและโพแทสเซียม ไม่แตกต่างทางสถิติกับการเติมปุ๋ยเคมี โดยที่การเติมกากขี้แป้งร่วมกับขี้เถ้าปาล์มน้ำมันและเส้นใยปาล์ม (4: 1: 1) สามารถกักเก็บคาร์บอนในดินในรูปของอินทรีย์คาร์บอนเพิ่มขึ้นมากที่สุดถึง 0.15% และปล่อยคาร์บอนในรูปของคาร์บอนไดออกไซด์จากดินน้อยที่สุด (4.51 µmol m-2 s-1) แตกต่างทางสถิติกับการเติมปุ๋ยเคมีและการเติมของทิ้งอุตสาหกรรมการเกษตรสัดส่วนอื่นๆอย่างมีนัยสำคัญ (p≤0.05) อีกทั้งให้จำนวนทะลาย (14.72 ทะลาย/ต้น/ปี) และผลผลิตปาล์มน้ำมัน (167.24 กก./ต้น/ปี) ไม่แตกต่างทางสถิติจากการเติมปุ๋ยเคมี (p≤0.05) กล่าวได้ว่า การเติมของทิ้งอุตสาหกรรมการเกษตรลงดินเป็นการกักเก็บคาร์บอนไว้ในดินที่ส่งผลให้ผลผลิตของปาล์มน้ำมันเพิ่มขึ้น โดยมีการปล่อยคาร์บอนในรูปของคาร์บอนไดออกไซด์ไม่แตกต่างทางสถิติกับการเติมปุ๋ยเคมี การเลือกใช้กากขี้แป้งส่งผลให้มีการกักเก็บคาร์บอนในดินแล้วปล่อยแก๊สคาร์บอนไดออกไซด์น้อยกว่ากากตะกอน จึงเป็นทางเลือกของการจัดการของทิ้งอุตสาหกรรมการเกษตรอย่างเหมาะสม เกิดประโยชน์ต่อการเกษตรและมีส่วนช่วยลดภาวะโลกร้อน
DOI: 10.14457/cu.the.2014.1283
title: การเปลี่ยนแปลงคุณภาพอากาศและน้ำ จากการพัฒนาที่ดินของจุฬาลงกรณ์มหาวิทยาลัยอำเภอแก่งคอย จังหวัดสระบุรี

description: จากแผนการพัฒนาพื้นที่ของจุฬาลงกรณ์มหาวิทยาลัย ในอำเภอแก่งคอย จังหวัดสระบุรี มีการตระหนักถึงผลกระทบด้านสิ่งแวดล้อมที่อาจส่งผลกระทบต่อสุขภาพอนามัยของชุมชนโดยรอบพื้นที่ จึงได้มีการศึกษาและเฝ้าระวังคุณภาพอากาศและน้ำ โดยได้กำหนดจุดเก็บตัวอย่าง ประกอบด้วยพื้นที่ตำบลตาลเดี่ยว ตำบลห้วยแห้ง ตำบลชำผักแพว และพื้นที่ตัวแทนจุฬาลงกรณ์มหาวิทยาลัย โดยประเด็นคุณภาพอากาศใช้หลักการ Gravimetric Method ในการเก็บตัวอย่างอากาศประเภทฝุ่นละออง 2 ชนิด คือ ฝุ่นละอองรวม (TSP) และฝุ่นละอองขนาดเล็ก (PM10) และเก็บตัวอย่างเป็นระยะเวลา 3 ฤดูกาล ได้แก่ ฤดูหนาว ฤดูร้อน และฤดูฝน เป็นเวลา 4 ปี (2554-2557) เพื่อเปรียบเทียบและศึกษาความสัมพันธ์ของปริมาณฝุ่นละอองทั้งสองชนิดที่เกิดขึ้นในแต่ละพื้นที่และฤดูกาล รวมทั้งศึกษาปัจจัยที่มีผลต่อปริมาณของฝุ่นละอองทั้งสองชนิดในพื้นที่ศึกษา จากผลการศึกษาในครั้งนี้ พบว่า ในปี 2554 พื้นที่ตำบลตาลเดี่ยว มีค่า TSP และ PM10 สูงที่สุด ในฤดูหนาว รองลงมาคือ ฤดูร้อน และฤดูฝนน้อยที่สุด ซึ่งในปี 2554 เป็นปีแรกที่จุฬาลงกรณ์มหาวิทยาลัยมีการพัฒนาอาคาร ถนน และสิ่งก่อสร้างอื่นๆ จึงอาจทำให้ค่าฝุ่นละอองทั้งสองชนิดในพื้นที่สูงขึ้นได้ ทั้งนี้พบค่า PM10 สูงกว่ามาตรฐาน ในพื้นที่ตำบลตาลเดี่ยว และพื้นที่ตัวแทนจุฬาลงกรณ์มหาวิทยาลัยมีค่าเท่ากับ 0.1283 และ 0.1722 มิลลิกรัมต่อลูกบาศก์เมตร ตามลำดับ นอกจากนี้ยังพบว่า ค่าของ TSP และ PM10 มีความสัมพันธ์กันดังค่าสัมประสิทธิ์ R2 มีค่าเท่ากับ 0.8291 จึงสามารถสรุปผลการทดลองได้ว่า ในทุกพื้นที่ที่ทำการศึกษา ตั้งแต่ปี 2554-2557 พบว่า ฤดูหนาวเป็นฤดูกาลที่มีค่าปริมาณของฝุ่นละอองทั้ง TSP และ PM10 สูงที่สุดและมีความสัมพันธ์ไปในทิศทางเดียวกัน นอกจากนี้ยังมีปัจจัยอื่นๆ เช่น กระแสลม และกิจกรรมของมนุษย์ เป็นต้น ซึ่งคาดว่าจะส่งผลต่อปริมาณของฝุ่นละอองในแต่ละฤดูกาลและในแต่ละพื้นที่ด้วย สำหรับคุณภาพน้ำผิวดินและน้ำใต้ดิน พบค่า BOD5 ในแต่ละพื้นที่ที่ทำการศึกษามีค่าค่อนข้างสูง และพบการปนเปื้อนโลหะหนักอยู่บ้างในปริมาณน้อยทั้งในคุณภาพน้ำผิวดินและใต้ดิน ดังนั้นการเปลี่ยนแปลงคุณภาพอากาศและคุณภาพน้ำจึงไม่มีสาเหตุมาจากการพัฒนาที่ดินของจุฬาลงกรณ์มหาวิทยาลัย หากแต่ควรให้มีการเฝ้าระวังอย่างต่อเนื่อง
DOI: 10.14457/cu.the.2014.1284
title: การใช้เทคนิคการบีบอัดข้อมูลแบบออฟไลน์เพื่อเพิ่มความจุให้คิวอาร์โค้ด

description: ในงานวิจัยได้นำเสนอเทคโนโลยี Augment Reality หรือ AR มาใช้ในงานวิจัย โดยการสร้าง AR Marker ขึ้นมาโดยใช้ QR Code มาสร้าง Marker เป็นตัวเก็บข้อมูล โดยกระบวนการสร้าง QR Marker ได้ถูกประยุกต์ใช้เพื่อสามารถเรียกข้อมูลขนาดใหญ่ที่บรรจุมาอ่าน ยกตัวอย่างเช่น ภาพ, เสียง และวีดีทัศน์ที่อธิบายขนาดของดอก, ต้นพืช ชนิดพันธุ์ จากเดิม QR Code ไม่สามารถบรรจุข้อมูลขนาดใหญ่ได้ แต่ในงานวิจัยได้นำเสนอวิธีการและกระบวนการในการนำภาพ, เสียงและวีดีทัศน์ที่มีขนาดใหญ่ทำผ่านกระบวนการบีบอัดและบรรจุลงใน QR Code ได้ โดยในงานวิจัยได้พัฒนาด้วยการใช้เทคนิคการบีบอัดข้อมูลแบบออฟไลน์มาใช้ในงานวิจัยเพื่อเพิ่มขีดความสามารถในการบรรจุข้อมูลของ QR CODE จากเดิมให้สามารถเพิ่มความจุขึ้นที่มากขึ้นได้และสามารถนำไปใช้งานผ่านมือถือสมาร์ทโฟนได้จริง
DOI: 10.14457/cu.the.2014.1285
title: ปัจจัยที่มีอิทธิพลต่อผลผลิตปฐมภูมิในอ่าวไทยในช่วงมีนาคมถึงเมษายน พ.ศ. 2556

description: ศึกษาผลผลิตปฐมภูมิในพื้นที่อ่าวไทยตอนกลาง จำนวน 45 สถานี ด้วยวิธีการขวดสว่าง-ขวดมืด ครอบคลุมพื้นที่ระหว่าง 6º–14º N และ 99º–104º E เก็บตัวอย่างระหว่างวันที่ 14 มี.ค. ถึง 12 เม.ย. พ.ศ. 2556 โดยเรือสำรวจซีฟเดค เพื่อหาความสัมพันธ์ระหว่างผลผลิตปฐมภูมิกับ ปัจจัยแสง (PAR) และปัจจัยสารอาหาร (ไนโตรเจน ฟอสฟอรัส และซิลิเคต) และเปรียบเทียบกับข้อมูลผลิตปฐมภูมิที่ได้จริงกับข้อมูลที่ได้จากโมเดล VGPM จำนวน 20 สถานี ผลการศึกษาพบว่าเปอร์เซ็นต์การลดลงของแสงในช่วงคลื่น PAR ที่ระดับความลึกสุดท้าย มีค่าอยู่ในช่วง 0.58 ถึง 20.27 เปอร์เซ็นต์ และมีค่าเฉลี่ยเท่ากับ 4.95 เปอร์เซ็นต์ (ความลึกเฉลี่ย 49.02 m) ดังนั้นในช่วงเวลาที่ทำการศึกษา แสงไม่ใช่ปัจจัยจำกัดสำหรับการสังเคราะห์แสง ค่าต่ำสุด-สูงสุด (ค่าเฉลี่ย ± S.D.) ของสารอาหารจาก 45 สถานี มีค่าดังนี้ ฟอสเฟต 0.02-2.26 (0.41 ± 0.36) µM, ไนไตรต์ 0-1.71 (0.12 ± 0.22) µM, ไนเตรต 0.38-8.65 (1.97 ± 1.20) µM, แอมโมเนีย 0.03-5.58 (0.94 ± 0.22) µM และซิลิเคต 5.4 -44.0 (10.7 ± 5.5) µM ผลผลิตปฐมภูมิสุทธิ จาก 20 สถานี มีค่าอยู่ในช่วง 12.6 ถึง 574.1 mg-C m-3 d-1 เฉลี่ย 120.2 mg-C m-3 d-1 และผลผลิตปฐมภูมิทั้งคอลัมน์น้ำ มีค่าอยู่ในช่วง 217.8 ถึง 6,066.6 mg-C m-2 d-1 เฉลี่ย 2,044.0 mg-C m-2 d-1 คลอโรฟิลล์ต่ำสุดในน้ำผิวหน้าและเพิ่มขึ้นตามความลึก ยกเว้นสถานีที่ 24 ผลผลิตปฐมภูมิมีค่าสูงพบบริเวณชายฝั่งทะเลและสถานีนอกชายฝั่งที่ได้รับอิทธิพลจากการแทรกตัวของมวลน้ำจากทะเลจีนใต้ ทั้งคลอโรฟิลล์และผลผลิตปฐมภูมิสุทธิลดลงเมื่อค่า Ed ของ PAR เพิ่มขึ้น ซึ่งมีความสัมพันธ์กันแบบยกกำลังเชิงลบ (R2 &gt; 0.75) ผลผลิตปฐมภูมิสุทธิกับสารอาหาร PO43-, NO3- และ DSi มีความสัมพันธ์กันต่ำ ขณะที่ NO2- และ NH4+ มีความสัมพันธ์กับผลผลิตปฐมภูมิสุทธิสูง สอดคล้องกับความแตกต่างขององค์ประกอบชนิดและความหนาของแพลงก์ตอนพืชในแต่ละบริเวณ จากความสัมพันธ์ตาม Red field ration ค่า N : P ในมวลน้ำ บ่งชี้ว่า DIN เป็นปัจจัยจำกัดต่อผลผลิตปฐมภูมิ ผลจากโมเดล VGPM ประเมินผลผลิตปฐมภูมิทั้งคอลัมน์น้ำ ได้ในช่วง 189.8 ถึง 1,263.8 mg-C m-2 d- 1 (เฉลี่ยเท่ากับ 343.1 mg-C m-2 d- 1) ซึ่งต่ำกว่าค่าที่ได้จากการศึกษาจริงในพื้นที่ ความแตกต่างและคลาดเคลื่อนนี้มาจากข้อมูลที่ใช้เป็นค่าเฉลี่ยรายเดือนจากข้อมูลดาวเทียม และในสภาวะจริงค่าคลอโรฟิลล์สูงสุดพบในชั้นน้ำใกล้พื้นทะเล